UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 96/22/EF vedrørende forbud mod anvendelse af visse stoffer med hormonal og thyreostatisk virkning og af beta-agonister i husdyrbrug OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0132 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 96/22/EF vedrørende forbud mod anvendelse af visse stoffer med hormonal og thyreostatisk virkning og af beta-agonister i husdyrbrug

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen.

Kommissionen vedtog den 3. juli 2000 forslaget om ændring af direktivet (2000/0132(COD)). Efter Parlamentets førstebehandling den 6. marts 2001 blev der fremsat et ændret forslag (KOM(2001) 131 endelig, 2001/C 180 E/15).

Efter givtige drøftelser mellem de tre institutioner som optakt til Europa-Parlamentets andenbehandling blev et kompromis vedtaget på Europa-Parlamentets plenarmøde den 1. juli 2003. Det indeholder tre forslag til ændringer af den fælles holdning, og Rådet har på Coreper-mødet den 25. juni 2003 givet udtryk for sin accept.

2. Baggrund

Forslag sendt til Europa-Parlamentet og Rådet (2000/0132(COD)): // 03.07.2000

Udtalelse fra Det Europæiske Økonomiske og Sociale Udvalg: // 19.10.2000

Udtalelse fra Europa-Parlamentets førstebehandling: // 01.02.2001

Ændret forslag fremsendt (KOM(2001) 131 endelig (2001/C 180 E/15)): // 06.03.2001

Vedtagelse af den fælles holdning: // 20.02.2003

Vedtagelse af Parlamentets indstilling ved andenbehandlingen: // 01.07.2003

3. Formålet med forslaget

Hovedformålet med den foreslåede ændring af direktiv 96/22/EF er at beskytte forbrugernes sundhed og opnå overensstemmelse med WTO-kravene, ved at direktivet baseres på en solid videnskabelig evaluering.

4. Kommissionens bemærkninger til Parlamentets forslag til ændringer af den fælles holdning

Den fælles holdning var baseret på Kommissionens ændrede forslag, hvor en række af Europa-Parlamentets ændringsforslag blev taget i betragtning. Rådet vedtog den med kvalificeret flertal, og den ændrer ikke ved de grundlæggende mål i det foreslåede direktiv, nemlig at beskytte forbrugernes sundhed og opnå overensstemmelse med WTO-kravene. I den fælles holdning blev der ikke foreslået et øjeblikkeligt, totalt forbud mod anvendelse af østradiol 17 ß og esterlignende derivater heraf, men der blev foreløbig og uden fast tidsfrist opretholdt tre indikationer.

Efter førstebehandlingen havde Europa-Parlamentet tilsluttet sig Kommissionens forslag om et totalforbud mod anvendelse af østradiol 17 ß og esterlignende derivater heraf. Europa-Parlamentets Udvalg om Miljø- og Sundhedsanliggender og Forbrugerpolitik afviste da også den 22. maj 2003 de ændringer, der var indført ved den fælles holdning.

På et efterfølgende uformelt trepartsmøde blev Europa-Parlamentets ordfører og Rådets repræsentanter enige om et kompromisforslag, som blev fremlagt på Europa-Parlamentets plenarmøde den 1. juli 2003.

Ifølge kompromisforslaget ændres

(1) betragtning 12 (ændringsforslag 17), så den bliver i overensstemmelse med den centrale ændring i artikel 5a

(2) artikel 5a (ændringsforslag 18), idet der fastsættes en bestemt dato for udfasningen af anvendelsen af østradiol 17 ß og esterlignende derivater heraf til fremkaldelse af brunst hos kvæg, heste, får eller geder (tre år efter, at direktivet om ændring af direktiv 96/22/EF er trådt i kraft)

(3) artikel 11a, stk. 1 (ændringsforslag 19), idet det angives, hvad den rapport, Kommissionen skal fremlægge, skal omhandle.

Kommissionen går ind for disse ændringsforslag.

5. KONKLUSION

Kommissionen går ind for det kompromisforslag, der blev fremlagt på Europa-Parlamentets plenarmøde den 1. juli 2003, da det er i overensstemmelse med de vigtigste mål (at beskytte forbrugernes sundhed og opnå overensstemmelse med WTO-kravene).

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.